Vriende geruk oor geliefde Laevelder se valskerm-doodHilmar Backer (Foto: Hilmar Backer/Facebook) Vriende van Hilmar Backer (45) van Nelspruit het hul meegevoel op sosiale media betuig ná sy skielike afsterwe. Kol. Donald Mdhluli, woordvoerder van die polisie, sê ŉ geregtelike doodsondersoek word gedoen ná ŉ valskermongeluk Sondagoggend. “ŉ 38-jarige man het ook tydens die voorval beserings opgedoen,” het hy gesê. Maroela Media verneem die voorval het naby Delmas in Mpumalanga plaasgevind. Die twee vriende het glo saam gaan spring en het vermoedelik in die lug teen mekaar gebots. “My hart is verbitterlik seer, maar met jou kan mens regtig sê vlieg hoog,” het een van Backer se vriende op sosiale media gesê. “Ons gaan jou mis, maar sien jou eendag in die hemel.” “Hilmar Backer het voluit geleef, maar ook voluit gegaan. Sy vreeslose avontuurlustige passie was ook sy weg om die tydelike met die ewige te verwissel. Dankie vir jou mentorskap aan jong mense, jou lewe dien as rolmodel vir ander,” het nog een geskryf. “Gaan jou baie mis. Ek weet die hemel is een ongelooflike man ryker. Jy los ŉ leemte in ons harte.” Backer se gedenkdiens vind Vrydag plaas.